Motorbedryf skitter met verkopeNuwe motorverkope het in November geskitter en Toyota was die voorloper. (Foto: Toyota SA) Ten spyte van die wesenlike uitdagings wat die motorbedryf tans ervaar, het dié bedryf in November geskitter. Op tuisbodem is 49 413 voertuie verlede maand verkoop, ŉ aansienlike toename vergeleke met Oktober se 45 966 voertuie wat verkoop is. Daar is boonop sowat 16% meer voertuie in November ingevoer as in die maand tevore. Die sterkste presteerder – en met ŉ reusemarge – was Toyota met 13 903 plaaslike verkope en 5 590 uitvoere. Toyota se beste verkopers in Suid-Afrika is die Corolla Cross (2 109), die Urban Cruiser (1 334), Starlet (1 332) en Fortuner (937) – en dit is net die passasiervoertuie. In die ligtehandelsvoertuigsegment moet ons 3 048 Hilux’e hier byvoeg, sowel as 1 944 Hi-Ace-minibustaxi’s. Die Mercedes C-klas. (Foto: Verskaf) Die plaaslike topvyf word afgerond deur Volkswagen (6 406), Suzuki (4 287), Nissan (3 167) en Hyundai (3 002). Dié handelsmerke se toppresteerders is: Volkswagen: Suzuki: Nissan: Hyundai: Suid-Afrika se topvyf‑uitvoerders in November was Volkswagen aan die voorpunt, met 9 790 Polo’s wat uitgevoer is. Kort op sy hakke is Mercedes-Benz met 8 691 C-klas-voertuie en Toyota met 5 590 uitvoere, die meeste daarvan Hilux’e. BMW lê in die vierde posisie met 4 800 X3’s wat uitgevoer is. In die vyfde plek is Ford met 4 299 Ranger‑bakkies wat buiteland toe is. ‘n Ranger op die monteerlyn in die Silverton-aanleg. (Foto: Du Preez de Villiers) Mark Dommisse, voorsitter van die nasionale handelaarvereniging (NADA), sê die bedryf is werklik verbaas met die sterk vertoning in November. Hy sê die sterk verkope van nuwe voertuie is nie net goed vir nuwe voertuie nie, maar ook die tweedehandse mark wat oor ŉ paar jaar ten volle van dié voertuie afhanklik gaan wees. Lebogang Gaoaketse, hoof van bemarking en kommunikasie by Wesbank, sê dat die rentekoers slegs in 2009 hoër was as nou. “Dit sal ongetwyfeld die onus op die eindverbruiker plaas om bekostigbaarheid te oorweeg wanneer hulle aansoek om finansiering doen. “Die laaste verhoging in die rentekoers beteken dat ŉ paaiement op ŉ voertuig van R400 000 die afgelope jaar reeds met R695 gestyg het. Met terugbetalings oor 72 maande sal ŉ koper R50 000 meer vir hul voertuig moet betaal.”